題蘇慶嗣睡樂軒
作者：郭印
朝代：宋

paragraphs: 六鑿森劍戟，一枕寄華胥。
覺夢既殊轍，睡兮真樂歟。
達人藴大觀，方寸包太虛。
憂樂兩不知，寤寐常如如。
昔也蝶栩栩，今焉周蘧蘧。
而於我法中，無欠亦無餘。
以睡爲樂耶，不睡寧悲渠。
然則此軒名，無乃滯一隅。
蘇子笑而應，斯豈真吾居。
飄流閲世故，早識心地初。
今古一偃仰，天地一蘧廬。
揭名聊爾耳，至言恐驚愚。